title: Watu Rosetta
text: Watu Rosetta inggih punika prasasti watu granodiorit sané tepukin ring warsa 1799 miwah kasurat nganggén tigang soroh aksara, inggihnyané hiéroglif Mesir kuna ring ulu, aksara démotik Mesir kuna ring tengah miwah pahan sor kasurat antuk basa Yunani kuna. Suratannyané inggih punika atur piuning sané kamedalang ring kota Memphis, Mesir kuna, olih Raja Ptoléméus V Épiphanés ring warsa 196 SM. Sasampun Watu Rosetta tepukin, aksara hiéroglif durung prasida kawaca; punika awinan Watu Rosetta dados kunci mangda prasida maca aksarané punika raris wedar wawasan indik babad Mesir kuna.